《偈五十三首 其三十四》
宋代·释克勤

目前无异草，遍界绝遮拦。域中日月斩新，方外乾坤独露。

直得日天释梵，动地雨花。妙德空生，目瞪口呿。行棒行喝，拈放一边。

云月溪山，放过一著。一处透，千处万处该通。一机明，千机万机圆转。

碧岩不离此处，此处不离碧岩。摄大千于毫端，融芥尘于刹海。

含花鸟过，抱子猿归。湛寂凝然，应真不借。万卉正资和气力，碧岩先发一枝香。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。